VEGA præsenterer  
TV-2 giver koncerter i VEGA til marts  
*Til foråret 2015 udsender verdens lykkeligste band, TV-2, deres nye album, og i den ombæring tager firkløveret på en Danmarksturné, der bringer dem forbi Store VEGA d. 29. og 30. marts 2015.*  
  
Det folkekære, aarhusianske band, [TV-2](http://www.tv-2.dk/index-velkomst.html), der har leveret sangskatte til danskerne siden 1981 i form af [”Be Bab A Lu La”](https://www.youtube.com/watch?v=4sWMjVWgWYk) , [”Bag Duggede Ruder”](https://www.youtube.com/watch?v=unNOBgaM_w0) og [”Lanternen”](https://www.youtube.com/watch?v=SlL1RL-xnCc), er nu klar til at slippe et spritnyt album i starten af marts 2015.

I den anledning drager verdens lykkeligste band på Danmarksturné, som bl.a. bringer TV-2 vejen forbi VEGA, hvor de vil spille to koncerter i foråret, der vil bestå af det pop-rockede bands nye materiale samt deres omfattende repertoire af danske klassikkere.

**Erfarne herrer med nye sange i baglommen**

4 år skulle der gå, før TV-2 lavede opfølgeren til pladen *Showtime,* der blev produceret i samarbejde med hitmageren Thomas Troelsen tilbage i 2011. Nu venter 12 nye sange spændt på at møde deres publikum,. De nye sange kommer til at se dagens lys i marts 2015, når verdens lykkeligste band udsender deres nye, længeventede album.  
  
De erfarne herrer, der er kendt for deres samtidskritiske tekster og dansable melodier, har før kategoriseret sig som ”Danmarks kedeligste band”, men dette bliver ikke tilfældet i 2015, der kommer til at bestå af fart over feltet for TV-2, der igen med deres skarphed kommer til at manifestere, hvorfor de er et af Danmarks ældste bands.

**To VEGA-koncerter**  
Sidste gang TV-2 besøgte VEGA var i december 2012, hvor bandet gav intet mindre end 3 koncerter i Store VEGA. Derfor er det med stor glæde, at VEGA åbner dørene til to forrygende aftener i selskab med Danmarks folkekære band.  
  
**Info om koncerten**  
TV-2 (DK)  
Søndag d. 29 marts + mandag d. 30 marts 2015, kl. 20.00  
Store VEGA, Enghavevej 40, 1674 Kbh. V  
325 kr + gebyr  
Forsalget starter i dag via VEGAs hjemmeside og Billetnet  
[Læs mere og køb billet til koncerten med TV-2](http://vega.dk/arrangementer/tv-2-16118.html)